[{"text_idx": "#000000", "text": "Post la multaj Zamenhof-tagaj, Kristnaskaj kaj novjarfestaj renkontig\u0302oj en Esperantujo kutime sekvas kelksemajna periodo, dum kiu okazas nemultaj eventoj. Tio denove ebligis al la redakcio de La Ondo de Esperanto aperigi en la marta kajero, dissendita en la fino de februaro, kelkajn pli longajn tekstojn, por kiuj mankis loko en la antau\u0306aj monatoj. Inter ili elstaras artikoloj de tri membroj de la Akademio de Esperanto."}, {"text_idx": "#000001", "text": "En la unua parto de sia studaj\u0302o Bitlibra revolucio akad. Sergio Pokrovskij konstatas, ke c\u0302iam pli da homoj legas librojn per elektronikaj arang\u0302aj\u0302oj. Prezentinte la nunan konfuzon terminologian, la Siberia akademiano proponas kelkajn terminojn, poste prezentas la avantag\u0302ojn de la bitlibroj kaj parolas pri ekranoj tralumaj kaj reflektaj. Lia akademia kolego, prof. Michel Duc Goninaz, publikigis la unuan parton de sia studo, kies titolo Kelkaj rimarkoj pri la t. n. \u201cakuzativo\u201d vers\u0302ajne ne bezonas plian klarigon, same kiel la titolo de la artikolo de la Finnlanda akademiano, prof. Jouko Lindstedt Se Esperanto estas tiel facila, kial oftas eraroj en tekstoj? C\u0302u vi scivolas: kial? Legu la martan Ondon."}, {"text_idx": "#000002", "text": "Cetere, se temas pri la Akademio, en c\u0302i tiu Ondo oni povas legi raporton pri la elekto de triono de la Akademio, kaj vidi la tutan liston de la 45 membroj de la plej malnova Esperanto-institucio en la mondo."}, {"text_idx": "#000003", "text": "La kvara granda marta materialo estas intervjuo kun Povilas Jegorovas, la c\u0302efa organizanto de la 52aj Baltiaj Esperanto-Tagoj, kiu respondas demandojn pri la preparado de c\u0302i tiu plej longtradicia internacia Esperanto-renkontig\u0302o en Eu\u0306ropo, pri la kongresurbo Birs\u030ctonas, kaj ec\u0302 pri lokaj veteroj, prezoj kaj mang\u0302aj\u0302oj."}, {"text_idx": "#000004", "text": "Kompreneble, la tradicia primovada rubriko \u201cEventoj\u201d ne malaperis, g\u0302i nur reduktig\u0302is al kvar pag\u0302oj, kaj en g\u0302i oni povas legi pri eksteraj konferencoj, kiuj okazos en Nitro samtempe kun la 101a UK, pri la vintra sesio de la Interlingvistikaj Studoj c\u0302e la Poznana universitato Adam Miczkiewicz, pri la rekorde amasa turista renkontig\u0302o Poludnica en Slovakio, pri la vintra Moskva Esperanto-renkontig\u0302o kaj aliaj esperantista aktivaj\u0302oj okazintaj kaj okazontaj."}, {"text_idx": "#000005", "text": "En la rubriko \u201cTribuno\u201d estas, interalie, komentario de Dafydd ab Iago pri la malklara estonteco de EU kaj du artikoletoj de Peter Bala\u0301z\u030c: KD Esperanto senpage havebla rete kaj KAEST 2016 invitas. Efektive, c\u0302i-jara kongreslando Slovakio neeviteble aperas pli ofte en 2016, kaj c\u0302i-foje la kovropag\u0302on ornamas foto de la c\u0302efa placo de Nitro, sur kiu estas planata muzika festivalo Esperanta-slovaka, vendrede, la 29an de julio 2016, kiel adiau\u0306a vespero de la 101a Universala Kongreso de Esperanto."}, {"text_idx": "#000006", "text": "En la kultura sekcio la legantoj trovos la novelon La lupino de Julian Modest, recenzon de Pau\u0306lo Moj\u0302ajevo pri la disko Superbazaro de Martin Wiese & La Talpoj, prezenton de la 24a Beletra Almanako kaj kelkajn kultur-temajn artikoletojn. En la sama sekcio enestas ankau\u0306 malgaja anonco pri la forpaso de la Siberia Esperanto-verkisto kaj eminenta rakontisto Viktor Sapoj\u0302nikov kaj lia lasta babilado-recenzo."}, {"text_idx": "#000007", "text": "En la rubriko \u201cNia Trezoro\u201d Zlatko Tis\u030cljar rakontas la historion de la Internacia Instituto por Oficialigo de Esperanto. Ne povas manki en la marta kajero la tradicia rubriko \u201cMozaiko\u201d kun nova konkurstasko, s\u0302ercoj kaj \u201cSpritaj splitoj kaj preskeraroj\u201d de Istva\u0301n Ertl."}, {"text_idx": "#000008", "text": "Dau\u0306ras la abonkampanjo por 2016. La Ondo de Esperanto estas abonebla en la tradicia papera formo kontrau\u0306 42 eu\u0306roj por la tuta jaro kaj kontrau\u0306 21 eu\u0306roj por jarduono. Ni proponas rabatojn por ekssovetiaj, orient-eu\u0306ropaj, afrikaj, sud-amerikaj kaj kelkaj aziaj landoj.\nLa elektronika jarabono kostas nur 15 eu\u0306rojn."}, {"text_idx": "#000012", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}]